CELEX: 32022D0393
Language: fi
Date: 2022-03-03 00:00:00
Title: Neuvoston päätös (EU) 2022/393, annettu 3 päivänä maaliskuuta 2022, huumausainetoimikunnan 65. istunnossa Euroopan unionin puolesta otettavasta kannasta, joka koskee kolmen aineen lisäämistä huumausaineiden ja psykotrooppisten aineiden laittoman kaupan vastaisessa Yhdistyneiden kansakuntien yleissopimuksessa olevaan I luetteloon

9.3.2022   
               
               
                  FI
               
               
                  Euroopan unionin virallinen lehti
               
               
                  L 79/36
               
            
         NEUVOSTON PÄÄTÖS (EU) 2022/393,
         annettu 3 päivänä maaliskuuta 2022,
         huumausainetoimikunnan 65. istunnossa Euroopan unionin puolesta otettavasta kannasta, joka koskee kolmen aineen lisäämistä huumausaineiden ja psykotrooppisten aineiden laittoman kaupan vastaisessa Yhdistyneiden kansakuntien yleissopimuksessa olevaan I luetteloon
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki vuoden 1988 Yhdistyneiden kansakuntien yleissopimuksen huumausaineiden ja psykotrooppisten aineiden laitonta kauppaa vastaan, jäljempänä ’yleissopimus’, neuvoston päätöksellä 90/611/ETY (1), ja yleissopimus tuli voimaan 11 päivänä marraskuuta 1990.
                  
               
                     (2)
                  
                  
                     Yleissopimuksen 12 artiklan 2–7 kohdan nojalla yleissopimuksen huumausaineiden lähtöaineita koskeviin luetteloihin voidaan lisätä aineita.
                  
               
                     (3)
                  
                  
                     Huumausainetoimikunnan on määrä hyväksyä 65. istunnossaan, joka on määrä pitää Wienissä 14–18 päivänä maaliskuuta 2022, päätös kolmen aineen lisäämisestä yleissopimuksessa olevaan I luetteloon.
                  
               
                     (4)
                  
                  
                     Kansainvälisen huumausainevalvontalautakunnan arvioinnin mukaan kolmea ainetta, nimittäin 4-AP:tä, 1-boc-4-AP:tä ja norfentanyyliä, käytetään yleisesti fentanyylin laittomaan valmistukseen, ja ne soveltuvat erittäin hyvin fentanyylin ja useiden fentanyylin analogien, jotka ovat hyvin potentteja synteettisiä opioideja, laittomaan valmistukseen. On näyttöä siitä, että fentanyylin ja fentanyylin analogien laittoman valmistuksen volyymi ja laajuus aiheuttavat vakavia kansanterveydellisiä ja sosiaalisia ongelmia. Tämän vuoksi on aiheellista asettaa 4-AP, 1-boc-4-AP ja norfentanyyli kansainväliseen valvontaan.
                  
               
                     (5)
                  
                  
                     Kansainvälinen huumausainevalvontalautakunta suositteli 2 päivänä helmikuuta 2022, että huumausainetoimikunta lisää 4-AP:n, 1-boc-4-AP:n ja norfentanyylin yleissopimuksessa olevaan I luetteloon.
                  
               
                     (6)
                  
                  
                     Laittomasti valmistetut fentanyyli ja fentanyylin analogit ovat aiheuttaneet merkittäviä kansanterveydellisiä ja sosiaalisia ongelmia tietyissä jäsenvaltioissa.
                  
               
                     (7)
                  
                  
                     Päätös uusien aineiden lisäämisestä yleissopimuksessa olevaan I luetteloon kuuluu unionin yksinomaiseen toimivaltaan. Unionilla on tarkkailijan asema huumausainetoimikunnassa, johon kuuluu 12 äänioikeutettua unionin jäsenvaltiota.
                  
               
                     (8)
                  
                  
                     On aiheellista määrittää kanta, joka otetaan unionin puolesta huumausainetoimikunnassa, sillä huumausainetoimikunnan päätös tulee olemaan unionia sitova ja voi vaikuttaa ratkaisevasti unionin oikeuden sisältöön eli Euroopan parlamentin ja neuvoston asetukseen (EY) N:o 273/2004 (2) ja neuvoston asetukseen (EY) N:o 111/2005 (3).
                  
               
                     (9)
                  
                  
                     Unionin jäsenvaltioiden, jotka ovat huumausainetoimikunnan jäseniä, olisi esitettävä unionin kanta toimien yhdessä unionin etujen mukaisesti.
                  
               
                     (10)
                  
                  
                     Unionin puolesta otettavan kannan huumausainetoimikunnassa olisi oltava, että 4-AP, 1-boc-4-AP ja norfentanyyli lisätään yleissopimuksessa olevaan I luetteloon,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Huumausainetoimikunnan 65. istunnossa 14–18 päivänä maaliskuuta 2022 unionin puolesta otettava kanta on lisätä seuraavat aineet yleissopimuksessa olevaan I luetteloon:
            
                        a)
                     
                     
                        4-AP;
                     
                  
                        b)
                     
                     
                        1-boc-4-AP; ja
                     
                  
                        c)
                     
                     
                        norfentanyyli.
                     
                  
         
            2 artikla
            Edellä 1 artiklassa säädetyn kannan esittävät ne unionin jäsenvaltiot, jotka ovat huumausainetoimikunnan jäseniä, toimien yhdessä unionin etujen mukaisesti.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 3 päivänä maaliskuuta 2022.
            
               
                  Neuvoston puolesta
               
               
                  Puheenjohtaja
               
               G. DARMANIN
            
         
         
            (1)  Neuvoston päätös 90/611/ETY, tehty 22 päivänä lokakuuta 1990, huumausaineiden ja psykotrooppisten aineiden laitonta kauppaa vastaan tehdyn Yhdistyneiden kansakuntien yleissopimuksen tekemisestä Euroopan talousyhteisön puolesta (EYVL L 326, 24.11.1990, s. 56).
         
            (2)  Euroopan parlamentin ja neuvoston asetus (EY) N:o 273/2004, annettu 11 päivänä helmikuuta 2004, huumausaineiden lähtöaineista (EUVL L 47, 18.2.2004, s. 1).
         
            (3)  Neuvoston asetus (EY) N:o 111/2005, annettu 22 päivänä joulukuuta 2004, unionin ja kolmansien maiden välisen huumausaineiden lähtöaineiden kaupan valvontaa koskevista säännöistä (EUVL L 22, 26.1.2005, s. 1).